**Precum arcușul**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Îmi bate la fereastră porumbelul

Ce l-ai trimis să-mi lase o misivă,

O țin în palmă să nu șterg rimelul

Din slova dulce,-atât de afectivă

Ce mă îndeamnă să-mpletesc cunună

Din lacrima culeasă în batistă,

Când te-așteptam vibrând ca o furtună

Și nu credeam că inima rezistă

Până-ți ating cu buzele piciorul

Și trupul ți-l alint precum arcușul

Că m-a ucis în vara asta dorul

De nu-mi găsesc în nici o zi culcușul.

- Trimiţi pe vânt mesaje, dar, iubite,

Eu vântul nu-l primesc, mai bine, vino,

În dimineţi cu stele rătăcite!

Pe-aici trec îngeri trişti şi-mi spun: “Străino,

Pe cine-aștepți, ce nostalgii se-neacă

În ochii tăi adânci, abisuri line,

Nu vezi, de-acum, că vara însăşi pleacă,

De ce mai crezi că-i este dor de tine?”

Nu-i cred deloc, dar lacrima sub gene

O simt arzând. Afară-i rece, plouă,

Aceste nostalgii cotidiene

Clădesc în noi o lume ruptă-n două.

Ioan Grigoraș Liliana Trif